CELEX: 62020TN0113
Language: bg
Date: 2020-02-20 00:00:00
Title: Дело T-113/20: Жалба, подадена на 20 февруари 2020 г. — BSEF/Комисия

20.4.2020   
            
            
               BG
            
            
               Официален вестник на Европейския съюз
            
            
               C 129/16
            
         
      Жалба, подадена на 20 февруари 2020 г. — BSEF/Комисия
      (Дело T-113/20)
      (2020/C 129/21)
      Език на производството: английски
      
         Страни
      
      
         Жалбоподател: Bromine Science Environnemental Forum (BSEF) (Брюксел, Белгия) (представители: R. Cana, E. Mullier и H. Widemann, lawyers)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени Регламент (ЕС) 2019/2021 на Комисията от 1 октомври 2019 година за определяне на изисквания за екопроектиране за електронни екрани съгласно Директива 2009/125/ЕО на Европейския парламент и на Съвета, за изменение на Регламент (ЕО) № 1275/2008 на Комисията и за отмяна на Регламент (ЕО) № 642/2009 на Комисията в частта му, с която забранява халогенираните забавители на горенето,
               
            
                  —
               
               
                  да осъди ответника да заплати съдебните разноски по производството.
               
            
         Основания и основни доводи
      
      Жалбоподателят изтъква седем основания в подкрепа на жалбата.
      
                  1.
               
               
                  Първо основание: при приемането на обжалвания регламент Комисията е нарушила член 1, параграф 4 и член 15, параграф 2, буква в), подточка i) от Директивата за екодизайна (1), действала е ultra vires и е надвишила пределите на своите правомощия, като също така е възпрепятствала полезния ефект на други мерки от правото на Съюза.
               
            
                  2.
               
               
                  Второ основание: Комисията е нарушила правото на защита на жалбоподателя, като е забранила с обжалвания регламент използването на халогенираните забавители на горенето в електронните екрани.
               
            
                  3.
               
               
                  Трето основание: Комисията е допуснала явна грешка в преценката и не е взела предвид цялата информация, в нарушение на член 15, параграф 1 от Директивата за екодизайна и не е изпълнила задължението си да извърши подходяща оценка на въздействието, когато е забранила халогенираните забавители на горенето по обжалвания регламент.
               
            
                  4.
               
               
                  Четвърто основание: обжалваният регламент нарушава принципа на правна сигурност с това, че жалбоподателят е поставен в положение на неприемлива правна несигурност.
               
            
                  5.
               
               
                  Пето основание: обжалваният регламент нарушава принципа на пропорционалност, тъй като забраната на халогенираните забавители на горенето надхвърля пределите на целесъобразното, не е необходима за постигането на преследваните цели и не е най-малко ограничителната мярка, която Комисията е могла да предприеме.
               
            
                  6.
               
               
                  Шесто основание: обжалвания регламент нарушава принципа на равно третиране, тъй като забраната на халогенираните забавители на горенето е дискриминационна спрямо други категории продукти и спрямо други вещества.
               
            
                  7.
               
               
                  Седмо основание: при приемането на обжалвания регламент Комисията е нарушила член 15, параграф 1 от Директивата за екодизайна, и член 5a, параграфи 1—4, член 7 и член 8 от Решение 1999/468/ЕО (2), и е действала ultra vires.
               
            
         (1)  Директива 2009/125/ЕО на Европейския парламент и на Съвета от 21 октомври 2009 година за създаване на рамка за определяне на изискванията за екодизайн към продукти, свързани с енергопотреблението (ОВ L 285, 2009 г., стр. 10).
      
         (2)  Решение на Съвета от 28 юни 1999 година за установяване на условията и реда за упражняване на изпълнителните правомощия, предоставени на Комисията (ОВ L 184, 1999 г., стр. 23; Специално издание на български език, 2007 г., глава 1, том 2, стр. 159).